2)

Lisatakse uus artikkel järgmises sõnastuses: „Artikkel 17a Peamised banaane tarnivad AKV riigid 1. IIIa lisas loetletud banaane tarnivate AKV riikide suhtes kohaldatakse banaanisektoris võetavaid kaasnevaid meetmeid. Nendele riikidele antav Euroopa Liidu abi on suunatud nende kohandumisprotsessi toetamisele pärast liidu banaanituru liberaliseerimist Maailma Kaubandusorganisatsiooni raames. Liidu abi kasutatakse eelkõige vaesuse vastu võitlemiseks, parandades asjaomaste põllumajandustootjate ja isikute, sh väikeettevõtjate elatustaset ja elutingimusi, kindlustades muu hulgas töö- ja ohutusnormidest ning keskkonnakaitsenormidest kinnipidamise, sealhulgas pestitsiidide kasutamise ja nendega kokkupuutumise osas. Liidu abi andmisel arvestatakse riikide poliitika ja kohanemisstrateegiatega , võttes samal ajal arvesse asjaomaste riikide regionaalkeskkonda (liidu äärepoolseimate piirkondade ning ülemeremaade ja -territooriumide läheduse osas), pööratakse eritähelepanu järgmistele koostöövaldkondadele: a) banaaniekspordisektori konkurentsivõime tõstmine, kui see on jätkusuutlik, arvestades seejuures eri huvirühmade olukorda; b) banaanidest sõltuvate piirkondade majanduse mitmekesistamise edendamine , juhul kui see on elujõuline strateegia ; c) tegelemine kohanemisprotsessi laiemate järelmõjudega, mis võivad olla seotud tööhõive ja sotsiaalsete teenuste, maakasutuse ja keskkonna taastamise, ja makromajandusliku stabiilsusega, kuid ei pruugi nendega piirduda. 2. IV lisas nimetatud summa ulatuses määrab komisjon kindlaks igale lõikes 1 nimetatud banaane tarnivale AKV riigile kättesaadava maksimumsumma järgmiste objektiivsete ja kaalutud näitajate alusel : a) esiteks, banaanikaubandus liiduga, b) teiseks, banaaniekspordi osatähtsus asjaomase AKV riigi majanduses ja riigi arengutase. Jaotuskriteeriumide arvuliste suuruste määramisel lähtutakse enne 2010. aastat olemasolevatest representatiivsetest andmetest , mis hõlmavad kuni viieaastast ajavahemikku, ja komisjoni uuringust, milles hinnatakse WTO raames sõlmitud lepingu ja Euroopa Liidu ning teatavate Ladina- ja Kesk-Ameerika riikide – põhiliste banaane eksportivate riikide – vahel sõlmitud või sõlmimisel olevate kahepoolsete või piirkondlike kokkulepete mõju AKV riikidele . 3. Komisjon võtab vastu mitmeaastased toetusstrateegiad analoogia põhjal artikliga 19 ja vastavalt artiklile 21. Komisjon tagab, et nimetatud strateegiad täiendavad asjaomaste riikide geograafilisi strateegiadokumente ning et kõnealused banaanisektoris võetavad kaasnevad meetmed on ajutised. ▐ Mitmeaastased toetusstrateegiad banaanisektoris võetavatele kaasnevatele meetmetele hõlmavad järgmist: a) ajakohastatud keskkonnaprofiil, milles pööratakse piisavat tähelepanu riigi banaanisektorile ja keskendutakse muu hulgas pestitsiididele; b) teave varasemate banaanisektori abiprogrammide tulemuste kohta; c) näitajad, mille alusel hinnatakse edasiminekut võrreldes väljamaksete tingimustega, kui rahastamiseks valitakse eelarvetoetus; d) abi eeldatavad tulemused; e) toetustegevuse ja eeldatavate väljamaksete ajakava iga abisaajariigi kohta; f) meetodid, millega saavutatakse ja jälgitakse edusamme rahvusvaheliselt kokkulepitud ILO põhiliste töönormide ning asjakohaste tööohutus- ja tervishoiutavade ning ka põhiliste rahvusvaheliste keskkonnakaitsestandardite järgimisel. 18 kuud enne programmi lõppu koostatakse programmi ja riikide edusammude kohta hinnang, mis sisaldab ka soovitusi võimalike ettenähtavate meetmete ja nende olemuse kohta.”